Jeppe Bruus (S), 2023-04-20:
Uanset om jeg mener det eller ej, kommer vi til at forholde os til en lang række af forslag, når vi starter i forligskredsen.
Mon ikke også der er nogen, der vil lægge det forslag på bordet?
Nu har jeg givet udtryk for, at Socialdemokratiet selvfølgelig mener det samme.
Men vi er også en del af en regering; vi skal forme en regeringsholdning.
Det skal dog ikke afholde os fra at kigge på alle de forslag, der kommer ind, og det er vi selvfølgelig helt åbne over for i den proces.
Jeg tror endda også, jeg sagde, at jeg egentlig syntes, at det, man havde gjort i Premier League, var meget sympatisk.
Tak for det.
Det var jo ikke blot den tidligere regering, der kom med udspillet, det var også med mig som skatteminister.
Og det var jeg faktisk virkelig glad for, for jeg synes, det var et kanongodt udspil, og derfor også tak til SF for en anledning til at tage en runde mere på det i dag med det her beslutningsforslag, som jeg synes er helt fair and square i forhold til at sige: Hvor er vi så henne på det?
Og jeg ved, at det er noget, ordføreren og jeg absolut deler en fælles stor interesse for.
Derfor er det altid godt at gøre, og det er jo ikke sådan, at udfordringen er blevet mindre.
Til grund for det her ligger, at vi over en årrække har set en fordobling af danskere, der lider af spilafhængighed, en bekymrende tendens, hvor børn og unge bliver rullet ind i et spilunivers i gamingindustrien, hvor man jo ikke kan spille »Counter-Strike« eller »FIFA«, eller hvad man nu spiller, uden at man også ved siden af skal købe forskellige skins og lootbokse og alt muligt andet eller have rigtige penge op af lommen.
Den bekymrende udvikling er faktisk også i forhold til kvinder, som sidder om aftenen og spiller sådan lidt kasino og sådan noget på nettet, og der er et bombardement af reklamer og et reklametryk, som folk, når man snakker med folk, der enten er ludomaner eller pårørende, eller med organisationer, der arbejder med det, siger selvfølgelig har en stor indvirkning på det her problem.
Og der er jo hele tiden talrige eksempler på, hvordan det her foregår og udvikler sig, og teknologien går stærkt.
Det er en bekymring, og derfor fremsatte jeg som skatteminister sidst på sommeren ni konkrete forslag i udspillet »Spil med måde«, som vi vurderede var en del af det, der skulle til for at dæmme op for udviklingen af pengespilsproblemer.
Udspillet dengang fokuserede på tre områder, som jeg også har beskrevet lidt her, altså inden for hjælp til behandling af spilafhængighed.
Og der har ordføreren og jeg faktisk allerede rykket i fællesskab, for vi har i en anden aftalekreds omkring gældsinddrivelse faktisk reserveret 3 gange 10 mio. kr. til det her område og vi har netop offentliggjort det her den anden dag – lidt i fællesskab tror jeg godt man kan tillade sig at sige – og tak til hr. Carl Valentin for det også, for det er vigtigt, at der er ressourcer til både forebyggelse, mere viden og mere behandling.
Den anden del af forslaget fra dengang handler også om et stop for den meget, meget aggressive markedsføringskultur, som vi alle sammen møder, når vi enten ser nogle sportskampe eller i øvrigt bare færdes lidt rundtomkring, og så i øvrigt, som jeg også var inde på, en større beskyttelse af børn og unge, for det er en meget, meget bekymrende tendens.
Det, vi kunne se af tallene fra undersøgelsen, var, at den fordobling, der er sket, betyder, at cirka en halv million danskere – en halv million danskere! – har udfordringer med spilafhængighed.
De fleste har det heldigvis i mildt eller mildere omfang, men bekymringen er jo, når der er sket en fordobling over 5 år – det er jo helt voldsomt – at hvis ikke vi gør noget, er der en stor del af dem, der vil ende med en meget, meget svær afhængighedsgrad, og det er klart, det er alvorligt.
Derfor gjorde jeg det – vi har jo en forligskreds på det her – at jeg havde en drøftelse med forligskredsen, da vi så præsenterede forslagene.
På det tidspunkt var folketingsvalget de facto udskrevet der hen over sommeren, og appetitten på ligesom at gå ind i det lokale og blive helt konkrete var nok sådan, at man ventede til efter et valg, og det er jo fair nok.
Sådan er politik også.
Det bringer os så frem til nu, hvor vi skal i gang med de drøftelser.
Jeg tror sågar, jeg i anledning af det her – ikke i anledning af det her, jeg havde faktisk planlagt det inden, men fred nu være med det – har indkaldt til den første temadrøftelse, og hvis ikke invitationen er landet endnu, skal den nok komme, men vi skal selvfølgelig i gang med et grundlæggende arbejde på det her område.